《乡人祷雨有应时寓乌石》
宋代·邓深

力穑乃有秋，斯言闻自古。
天时或不顺，人事亦安取。
今年问何或，常暘颇为苦。
大田纷拆裂，槁苗渴灌注。
井瓮走墟落，河车喧旦暮。
江溪近复涸，手足了无措。
祷旱急农夫，迓神击村鼓。
动以千百人，为此万一举。
烈日仍朝朝，乞灵空处处。
谁知天地回，正在顷刻许。
旱魃翻然收，丰隆激其怒。
真龙夺寂寞，商羊自鼓舞。
张盖作浓云，翻盆下甘雨。
剩水有平畴，旷原无焦土。
言功任鬼神，介我喜稷黍。
饱饭可预期，晚岁复何虑。
鸜声变愁叹，忧心成悦豫。
惟进对江村，所寓隘茅宇。
因循已半月，侵凌奈酷暑。
快此一日凉，美甚八珍具。
浇肠欠浊醪，钱兄寻酒户。

作者简介：（约公元一一六二年前后在世）生卒年均不详，约宋高宗绍兴末前后在世。绍兴进士。试中教官。入为太府丞，轮对论京西湖南北户及士大夫风俗，高宗嘉纳。提举广西市舶，以亲老求便郡，知衡州，盗望风帖息。擢潼川路转运使，盐酒虚额，久为民害，深请蠲除之。守令贪污，即劾奏。虞允文贻书，称其“不畏强御，思济斯民，挺然之操，未见近比。”后以朝散大夫致仕。爱居东湖之胜，筑室曰明秀，终老其中。深著有文集十卷，今存二卷，《四库总目》传于世。